‘Mnr. X’ soek beskerming vir getuienis oor Myeni, ZumaDudu Myeni, voormalige voorsitter van die SAL-raad. Foto: ANA ŉ Getuie by die Zondo-kommissie van ondersoek na staatskaping vrees vir sy lewe en het die kommissie vir getuiebeskerming gevra. Die getuie, wat as mnr. X bekend staan, getuig van ŉ geheime bestemming en in camera teen oudpres. Jacob Zuma en Dudu Myeni, voormalige voorsitter van die SAL-direksie. Adv. Kate Hofmeyr, getuienisleier van die kommissie, het gesê mnr. X het nie regsverteenwoordiging nie en dat hy die kommissie Saterdag gekontak het. Volgens Hofmeyr vrees mnr. X om verskeie redes vir sy lewe vanweë inligting wat hy aan die kommissie sal verskaf. Volgens Hofmeyr is mnr. X se dogter deur Myeni gebel en gedreig. Myeni het glo aan die dogter gesê dat haar pa haar [Myeni] verraai het. Mnr. X sal getuig oor betalings wat glo in opdrag van Myeni aan die Jacob Zuma-stigting gedoen is deur ŉ maatskappy wat deur Myeni se seun, Thalente, bestuur word. Thalente Myeni het Maandag getuig dat hy nie die rede kan onthou vir ŉ betaling van R2 miljoen aan sy firma vanaf VNA Consulting nie. Hy het gesê die betaling is seker vir konsultasiewerk wat aan sy maatskappy gesubkontrakteer was om vir VNA te doen. Hy het egter gesê dit was jare gelede en dat hy nie ŉ faktuur of ander dokumentasie gehou het wat die transaksie verduidelik nie. Hofmeyr het behoorlik onder Myeni ingeklim oor ŉ R3 miljoen-betaling wat deur sy maatskappy, Premier Attractions, aan ŉ konstruksiemaatskappy, Isibonelo Construction, gedoen is. Daar is drie afsonderlike betalings tussen Oktober 2015 en Februarie 2016 gedoen. Myeni het volgehou die betalings was deel van ŉ saketransaksie en dat daar niks verdag daaraan is nie. Hofmeyr het aan die kommissie gesê dat mnr. X Myeni se weergawe van die gebeure sal weerlê en sal getuig dat hy instruksies van Dudu Myeni gekry het om geld oor te plaas en dat van die geld glo na die Jacob Zuma-stigting gegaan het. Dié werknemer van die SAL het vroeër vanjaar getuig dat Myeni toe sy as voorsitter gedien het, Zuma se naam gebruik het om te verseker dat haar opdragte uitgevoer word.